ΚΟΙΝΗ ΘΕΣΗ (ΕΚ) αριθ. 9/2000

που καθορίστηκε από το Συμβούλιο στις 29 Νοεμβρίου 1999

για την έκδοση οδηγίας 2000/.../ΕΚ του Ευρωπαϊκού Κοινοβουλίου και του Συμβουλίου για την τροποποίηση της οδηγίας 77/780/ΕΟΚ του Συμβουλίου για το συντονισμό των νομοθετικών, κανονιστικών και διοικητικών διατάξεων που αφορούν την ανάληψη και την άσκηση δραστηριότητας πιστωτικού ιδρύματος

(2000/C 26/02)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το πρώτο και το τρίτο εδάφιο του άρθρου 47 παράγραφος 2,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

τη γνώμη της Ευρωπαϊκής Κεντρικής Τράπεζας(3),

Αποφασίζοντας με τη διαδικασία του άρθρου 251 της συνθήκης(4),

Εκτιμώντας τα ακόλουθα:

(1) σύμφωνα με τους στόχους της συνθήκης, είναι επιθυμητό να εξασφαλιστεί η αρμονική ανάπτυξη των δραστηριοτήτων των πιστωτικών ιδρυμάτων σε όλη την Κοινότητα, ιδίως όσον αφορά την έκδοση ηλεκτρονικού χρήματος·

(2) ορισμένα ιδρύματα περιορίζουν τη δραστηριότητά τους κυρίως στην έκδοση ηλεκτρονικού χρήματος· για να αποφευχθεί κάθε στρέβλωση του ανταγωνισμού μεταξύ εκδοτών ηλεκτρονικού χρήματος, ακόμη και σε ό,τι αφορά την εφαρμογή μέτρων νομισματικής πολιτικής, είναι επιθυμητό να υπαχθούν τα ιδρύματα αυτά στο πεδίο εφαρμογής της οδηγίας 77/780/ΕΟΚ(5) του Συμβουλίου, με τη θέσπιση ειδικών διατάξεων για να ληφθούν υπόψη τα ιδιαίτερα χαρακτηριστικά τους·

(3) είναι κατά συνέπεια σκόπιμο να επεκταθεί στα ιδρύματα αυτά ο ορισμός των πιστωτικών ιδρυμάτων που προβλέπεται στο άρθρο 1 της οδηγίας 77/780/ΕΟΚ·

(4) η οδηγία 1999/.../ΕΚ του Ευρωπαϊκού Κοινοβουλίου και του Συμβουλίου της ... για την ανάληψη, την άσκηση και την προληπτική εποπτεία της δραστηριότητας ιδρύματος ηλεκτρονικού χρήματος(6), δίδει τον ορισμό των ιδρυμάτων ηλεκτρονικού χρήματος·

(5) η δυνατότητα εξαργύρωσης του ηλεκτρονικού χρήματος είναι απαραίτητη για την εξασφάλιση της εμπιστοσύνης των κομιστών,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 77/780/ΕΟΚ τροποποιείται ως εξής:

1. Το άρθρο 1 πρώτη περίπτωση αντικαθίσταται από το ακόλουθο κείμενο: "- πιστωτικό ίδρυμα:

α) επιχείρηση της οποίας η δραστηριότητα συνίσταται στην αποδοχή από το κοινό καταθέσεων ή άλλων επιστρεπτέων κεφαλαίων και στη χορήγηση πιστώσεων για ίδιο λογαριασμό, ή

β) ίδρυμα ηλεκτρονικού χρήματος κατά την έννοια της οδηγίας 1999/.../ΕΚ του Ευρωπαϊκού Κοινοβουλίου και του Συμβουλίου, της ..., για την ανάληψη, την άσκηση και την προληπτική εποπτεία της δραστηριότητας ιδρύματος ηλεκτρονικού χρήματος(7).".

2. Στον τίτλο IV προστίθεται το εξής νέο άρθρο:

"Άρθρο 13a

Το άρθρο 3 της οδηγίας 1999/.../ΕΚ εφαρμόζεται στα πιστωτικά ιδρύματα."

Άρθρο 2

1. Τα κράτη μέλη θεσπίζουν τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία το αργότερο ...(8). Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, παραπέμπουν στην παρούσα οδηγία ή συνοδεύονται από την παραπομπή αυτή κατά την επίσημη δημοσίευσή τους. Οι λεπτομέρειες της παραπομπής αυτής καθορίζονται από τα κράτη μέλη.

2. Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στο πεδίο εφαρμογής της παρούσας οδηγίας.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, ...

Για το Ευρωπαϊκό Κοινοβούλιο

Ο Πρόεδρος

...

Για το Συμβούλιο

Ο Πρόεδρος

...

(1) ΕΕ C 317 της 15.10.1998, σ. 12.

(2) ΕΕ C 101 της 12.4.1999, σ. 64.

(3) ΕΕ C 189 της 6.7.1999, σ. 7.

(4) Γνώμη του Ευρωπαϊκού Κοινοβουλίου της 15ης Απριλίου 1999 (ΕΕ C 219 της 30.7.1999, σ. 421)· κοινή θέση του Συμβουλίου, της 29ης Νοεμβρίου 1999, και απόφαση του Ευρωπαϊκού Κοινοβουλίου της ... (δεν δημοσιεύτηκε ακόμη στην Επίσημη Εφημερίδα).

(5) ΕΕ L 322 της 17.12.1977, σ. 30· οδηγία όπως τροποποιήθηκε τελευταία από την οδηγία 98/33/ΕΚ (ΕΕ L 204 της 21.7.1998, σ. 29).

(6) ΕΕ L ...

(7) ΕΕ L ...

(8) 18 μήνες από την έναρξη ισχύος της παρούσας οδηγίας.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Στις 22 Σεπτεμβρίου 1998 η Επιτροπή διαβίβασε στο Συμβούλιο πρόταση οδηγίας για την τροποποίηση της οδηγίας 77/780/ΕΟΚ για τον συντονισμό των νομοθετικών, κανονιστικών και διοικητικών διατάξεων που αφορούν την ανάληψη και την άσκηση δραστηριότητας πιστωτικού ιδρύματος, με βάση το άρθρο 47 παράγραφος 2 της συνθήκης ΕΚ, και συγκεκριμένα την πρώτη και την τρίτη πρόταση.

Το Ευρωπαϊκό Κοινοβούλιο έδωσε τη γνώμη του σε πρώτη ανάγνωση στις 15 Απριλίου 1999. Η Οικονομική και Κοινωνική Επιτροπή έδωσε τη γνώμη της στις 27 Ιανουαρίου 1999 και η Ευρωπαϊκή Κεντρική Τράπεζα τη δική της στις 18 Ιανουαρίου 1999.

Στις 29 Νοεμβρίου 1999, το Συμβούλιο καθόρισε την κοινή του θέση σύμφωνα με το άρθρο 251 της συνθήκης.

II. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση συμπληρώνει την κοινή θέση για την οδηγία για την ανάληψη, την άσκηση και την προληπτική εποπτεία της δραστηριότητας επιχείρησης ηλεκτρονικού χρήματος.

Ορίζει τις επιχειρήσεις ηλεκτρονικού χρήματος ως πιστωτικά ιδρύματα και άρα τις υποτάσσει στις διατάξεις της πρώτης και της δεύτερης τραπεζικής οδηγίας (οδηγίες 77/780/ΕΟΚ και 89/646/ΕΟΚ) και τους χορηγεί το ευρωπαϊκό διαβατήριο. Συγχρόνως θεσπίζει ισόμερους όρους ανταγωνισμού μεταξύ των διαφόρων τύπων πιστωτικών ιδρυμάτων.

Η κοινή θέση εσνωματώνει πλήρως την τροπολογία 25 του Ευρωπαϊκού Κοινοβουλίου σύμφωνα με την οποία το άρθρο σχετικά με τη δυνατότητα εξαργύρωσης του ηλεκτρονικού χρήματος εφαρμόζεται σε όλα τα πιστωτικά ιδρύματα. Ωστόσο, φάνηκε ότι η καλύτερη τεχνική μέθοδος για να γίνει αυτό είναι η προσθήκη νέου άρθρου 13α στην πρώτη τραπεζική οδηγία, οδηγία 77/780/ΕΟΚ.

Το άρθρο για την εφαρμογή ευθυγραμμίστηκε με την κοινή θέση για την οδηγία για την ανάληψη, την άσκηση και την προληπτική εποπτεία της δραστηριότητας επιχείρησης ηλεκτρονικού χρήματος.

Οι αιτιολογικές σκέψεις ενσωματώνουν την τροπολογία 24 του Ευρωπαϊκού Κοινοβουλίου και είναι κατά τα άλλα αμετάβλητες σε σχέση με την πρόταση της Επιτροπής.

III. ΣΥΜΠΕΡΑΣΜΑ

Η κοινή θέση ακολουθεί την πρόταση της Επιτροπής και ενσωματώνει και τις δύο τροπολογίες που πρότεινε το Ευρωπαϊκό Κοινοβούλιο.